钦定古今图书集成/明伦汇编/官常典/第562卷 > 马总
## 钦定古今图书集成/明伦汇编/官常典/第562卷 > 马总

按《唐书》本传：“总字会元，系出扶风。少孤窭，不妄交游。
贞元中，辟署滑州姚南仲幕府，监军薛盈珍诬南仲
不法，总坐贬泉州别驾。盈珍入用事，福建观察使柳
冕希旨欲诛之，会刺史穆赞保护，乃免。徙恩王傅。元
和中，以虔州刺史迁安南都护。廉清不挠，用儒术教
其俗，政事嘉美，獠夷安之。建二铜柱于汉故处，劖著”
《唐德》，以明伏波之裔。徙桂管经略观察使，入为刑部
侍郎。十二年，兼御史大夫，副裴度宣慰淮西，吴元济
禽为彰义节度留后。蔡人习伪，恶，相掉讦，犷戾有夷
貊风。总为设教令，明赏罚，磨治洗汰，其俗一变。始奏
改彰义为淮西，寻擢拜淮西节度使，徙忠武，改华州
防御、镇国军使。李师道平，析郓、曹、濮等为一道，除总
节度，赐号“天平军。”长庆初，刘总上幽、镇地，诏总徙天
平，而召总还，将大用之。会总卒，穆宗以郓人附赖，总
复诏还镇。二年，检校尚书左仆射，入为户部尚书。总
笃学，虽吏事倥偬，书不去前，论著颇多。卒，赠右仆射，
谥曰懿。